A BIZOTTSÁG JELENTÉSE A TANÁCSNAK Tizedik jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről a 2013. január 1-jétől december 31-ig tartó időszakra vonatkozóan /* COM/2014/0280 final */





A BIZOTTSÁG JELENTÉSE A TANÁCSNAK Tizedik jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről a 2013. január 1-jétől december 31-ig tartó időszakra vonatkozóan BEVEZETÉS A csatlakozási okmány 10. jegyzőkönyvének 2. cikke szerinti rendszerről szóló 866/2004/EK tanácsi rendelet[1] (a továbbiakban: a zöld vonalról szóló rendelet) 2004. május 1-jén lépett hatályba. A rendelet meghatározza azokat a feltételeket, amelyek mellett az uniós jog rendelkezéseit alkalmazni kell a személyeknek, áruknak és szolgáltatásoknak azon határvonalon keresztül történő mozgására, amely a Ciprusi Köztársaság területén a Ciprusi Köztársaság kormányának tényleges ellenőrzésén kívül eső területek és az annak tényleges ellenőrzése alatt álló területek között húzódik. E szabályok érvényesülésének biztosítása érdekében alkalmazási körüket kiterjesztették az említett területek, illetve az Egyesült Királyság keleti támaszponti területe (a továbbiakban: keleti támaszponti terület) között húzódó vonalra[2]. Ez a jelentés a 2013. január 1 – december 31. közötti időszakot fedi le. A jelentéstételi időszak alatt a Tanács a Bizottság javaslata alapján módosította a zöld vonalról szóló rendeletet annak érdekében, hogy lehetővé váljon a Ciprusi Köztársaság kormányának tényleges ellenőrzése alatt álló területekről kivitt uniós áruk visszavitele, miután áthaladtak a Ciprusi Köztársaság kormányának tényleges ellenőrzésén kívül eső területeken.[3] A Bizottság a rendelet végrehajtásával kapcsolatban továbbra is építő jellegű párbeszédet folytat a Ciprusi Köztársaság illetékes hatóságaival, a keleti támaszponti terület igazgatási szerveivel, valamint a Ciprusi Török Kereskedelmi Kamarával. 1. SZEMÉLYEK ÁTKELÉSE 1.1. Az engedélyezett átkelőhelyeken való átkelés A rendelet szilárd jogi keretet biztosít a zöld vonalat az engedélyezett átkelőhelyeken átlépő ciprusi állampolgárok, más uniós polgárok és harmadik országok állampolgárainak szabad mozgásához. 2013-ban a korábbi évekhez képest az átkelő ciprusi görögök és ciprusi törökök száma egyaránt nőtt. A Ciprusi Köztársaságtól származó adatok szerint a jelentéstételi időszak során 520 410 (az előző évben 481 732) ciprusi görög személy és 183 185 ciprusi görög jármű (az előző évben 154 778) lépett át a kormány ellenőrzése alatt álló területekről Ciprus északi részére, és 877 759 (az előző évben 850 362) ciprusi török és 323 655 (az előző évben 280 358) ciprusi török jármű érkezett Ciprus északi részéről a kormány ellenőrzése alatt álló területekre[4]. A zöld vonalat átlépő nem ciprusi uniós polgárok és harmadik országok állampolgárainak száma némileg csökkent. A Ciprusi Köztársaság rendőrsége (a továbbiakban: CYPOL) adatai szerint a jelentéstételi időszak alatt további 517 580 alkalommal lépték át a határt nem ciprusi uniós polgárok és harmadik országok állampolgárai (korábban ez a szám 530 014 volt). A nem ciprusiak (elsősorban turisták) túlnyomó többsége továbbra is a Ledra utcai határátkelőhelyen kelt át, ez a határátlépések 69,64 %-át (360 469) teszi ki. A ciprusi török közösség által gyűjtött adatok szerint emelkedett a kormány által ellenőrzött területekről Ciprus északi részére átkelő ciprusi görög személyek száma (723 904), és csökkent az átkelő ciprusi görög járművek száma (210 937). A ciprusi török közösség adatai szerint a másik irányba átkelő ciprusi török személyek (1 313 633) és ciprusi török járművek száma (432 824) is csökkent. 968 066 külföldi állampolgár lépett át a kormány ellenőrzése alatt álló területekről Ciprus északi részére. A CYPOL itt idézett számadatai ugyanakkor nem tartalmaznak adatokat a Ciprus északi részéről a keleti támaszponti területre Pergamos és Strovilia átkelőhelyen belépő személyekre és járművekre vonatkozóan[5]. E két átkelőhely vonatkozásában a keleti támaszponti terület igazgatási szervei nem vezetnek részletes statisztikai nyilvántartást. Mindazonáltal az igazgatási szervek ciprusi török forrásokon alapuló jelentései szerint 84 551 (az előző évben 48 807) ciprusi görög lépett át Ciprus északi részére, és 216 081 (az előző évben 315 683) ciprusi török lépett át a kormány ellenőrzése alatt álló területekre, míg mindkét irányban, a keleti támaszponti területen található átkelőhelyeken 124 323 nem ciprusi uniós polgár és harmadik ország állampolgára lépett át. A CYPOL közvetlenül az átkelőhelyeken dolgozó állományának létszáma a 2012. évi 80 főről 2013-ban 75 főre csökkent. Az átkelések döntő többsége zökkenőmentesen zajlott. Az előző évhez képest kevesebb incidensről tettek jelentést, de a kérdés továbbra is aggasztja a ciprusi török közösséget. A Bizottság 2013 elején arról a panaszról értesült, hogy az átkelőhelyeken megváltozott a gyakorlat a ciprusi török állampolgárok harmadik országból származó házastársainak vezetői engedélyére vonatkozó követelményeket illetően, az ilyen házastársak ugyanis többé nem vezethetnek járművet a kormány ellenőrzése alatt álló területen, amennyiben nem tartják maguknál a származási országukban kibocsátott vezetői engedélyüket. A Bizottság felvetette a problémát a Ciprusi Köztársaság hatóságainál, hogy megvizsgálja, történt-e szakpolitika-változás e tekintetben, mivel azt a zöld vonalról szóló rendelet 10. cikke értelmében be kellene jelenteni a Bizottságnak. A Ciprusi Köztársaság hatóságai arról tájékoztatták a Bizottságot, hogy harmadik országok állampolgárai akkor vezethetnek autót a kormány ellenőrzése alatt álló területeken, ha származási országuk érvényes jogosítványával vagy nemzetközi jogosítvánnyal rendelkeznek. A Bizottság – amint azt már számos alkalommal kijelentette – nagy jelentőséget tulajdonít az átkelőhelyeken folytatott gyakorlatok stabilitásának és az uniós polgárok és családtagjaik zöld vonalon keresztüli szabad mozgásának. Az ENSZ ciprusi békefenntartó erői (UNFICYP) támogatásával jelentős lépéseket tettek a vallásgyakorlás megkönnyítése érdekében. A vallási vezetőknek mindkét irányban könnyebb átlépésre volt lehetőségük. 1.2. A zöld vonalon keresztüli illegális migráció és menekültügy A CYPOL 2013. évre vonatkozó adatai szerint a zöld vonalon keresztüli, Ciprus északi részéről a kormány ellenőrzése alatt álló területekre irányuló illegális migráció továbbra is csökkent. 2013-ban 1 043 illegális migránst (az előző évben 1 265) tartóztattak fel a kormány által ellenőrzött területeken[6]. 4 (az előző évben 19) illegális migráns lépett be közvetlenül a kormány ellenőrzése alatt álló területekre és 37 (az előző évben 13) személy lépett be a keleti támaszponti területen keresztül, a feltartóztatott illegális migránsok száma így összesen 1 084 (az előző évben 1 297) volt. Ennek a CYPOL szerint valószínűleg az az oka, hogy a ciprusi gazdasági válság miatt romlottak a foglalkoztatási kilátások, ugyanakkor a személyi állomány és a járőrözések száma a CYPOL 2012–2015 közötti időszakra szóló, az illegális migráció elleni stratégiai tervének megfelelően emelkedett. A zöld vonal átlépését követően feltartóztatott illegális migránsok a legnagyobb számban Szíriából, Pakisztánból és Iránból érkeztek (VII. melléklet). Az illegális migránsok feltartóztatására rendszerint a zöld vonalnál történő ellenőrzések során és a repülőtereken kerül sor, amikor e személyek megkísérlik elhagyni Ciprus területét. A harmadik országok nemzetközi védelmet kérő állampolgárainak azonosítása rendszerint a rendőrőrsökön történik, amikor e személyek menedékjogért folyamodnak. Az 1 043 illegális migránsból 491 személy (47 %) kért menedékjogot a Ciprusi Köztársaságban. A jelentéstételi időszakban ismét emelkedett a menedékjogot kérő szíriai állampolgárok száma (2013-ban 337 fő, 2012-ben 294 fő). A CYPOL most is a korábbi évekkel megegyező kritériumok alapján értékelte az illegális migránsoknak a kormány ellenőrzése alatt álló területekre történő belépési útvonalát, elsősorban az okmányaikban szereplő információk, a migránsok nyilatkozatai és egyéb bizonyítékok alapján. A CYPOL által készített elemzés szerint zöld vonal átlépését követően feltartóztatott illegális migránsok többsége a török területekről érkezett Ciprus északi részére. A ciprusi török közösségtől kapott információk szerint Ciprus északi részén 25 illegális migránst, köztük 14 szíriait tartóztattak fel. A különböző belépési pontokon 2 267 fő belépését utasították el[7] Ciprus északi részére, és 637 személyt küldtek vissza[8]. A Ciprusi Köztársaság és a ciprusi török közösség között rendőrségi és bevándorlási ügyekben nincs közvetlen együttműködés. A két közösség képviselői azonban rendszeres találkozókon vesznek részt a bűnözéssel és bűnügyekkel foglalkozó, mindkét közösséget magában foglaló és az ENSZ égisze alatt működő szakmai bizottság keretében. E bizottság kiterjesztéseképpen a két közösség létrehozta a „közös kommunikációs irodát” is, amely fórumot biztosít a büntetőügyekben folytatott információcseréhez. A jó együttműködés bűnügyi nyomozások megkezdéséhez vezetett[9]. A CYPOL a többi releváns kormányhivatallal és a keleti támaszponti terület igazgatási szerveivel folytatott együttműködést nagyon jónak nevezte. Az Egyesült Királyság keleti támaszponti területe Összességében véve a vizsgált időszak alatt enyhén növekedett a keleti támaszponti területen keresztül zajló illegális migráció. A keleti támaszponti terület tisztviselői továbbra is kiválónak értékelik a Ciprusi Köztársasággal folytatott együttműködésüket. 2013 során 1 042 személynek nem engedélyezték a zöld vonal átlépését, ezek többsége Ciprus északi részén élő török állampolgár volt. A többi ilyen személy az USA-ból, Iránból, Oroszországból és Ausztráliából származó külföldi turista volt, akik Ciprus északi részén keresztül érkeztek. Ezeket a személyeket az Agios Dometios átkelőhelyhez irányították, hogy eleget tegyenek a Ciprusi Köztársaságra vonatkozó beutazási feltételeknek[10]. Összesen 37 illegálisan tartózkodó külföldit tartóztattak le a keleti támaszponti területen belül[11], akik közül 25 jogszerűen lépett be a kormány ellenőrzése alatt álló területekre, ám vízuma lejártát követően is ott maradt. 11 személy Ciprus északi részére érkezett, és jogellenesen lépte át a zöld vonalat. A keleti támaszponti területen három embercsempészt is letartóztattak. Az illegális migráció megelőzése érdekében az átkelőhelyek területén kívül a keleti támaszponti terület rendőrsége rendszertelen időközönként kockázatalapú, hírszerzési információkon alapuló járőrözést végez. E járőrözést a terület vámhatósága által folytatott járőrözés és katonai eszközök egészítik ki. A helyi lakosok és gazdálkodók által használt, Pergamos falujában vagy annak közelében lévő „nem engedélyezett átkelőhelyeket” különösen nehéz ellenőrizni. A korábbi jelentésekben említettekhez hasonlóan ezek a „nem engedélyezett átkelőhelyek” továbbra is aggodalomra adnak okot, és a problémára a 2003. évi csatlakozási okmány 3. jegyzőkönyve 5. cikke (2) bekezdésének megfelelő megoldást kell találni[12]. A keleti támaszponti terület arról nyújtott tájékoztatást, hogy a jelentéstételi időszak során rendelkezésükre álló nagyobb személyi állománynak köszönhetően több szárazföldi járőrözésre nyílt lehetőség a zöld vonalon és a „nem engedélyezett átkelőhelyeken”, és szükség esetén gyorsan további munkatársakat tudtak küldeni ezekre a területekre. 2. ÁRUK ÁTHALADÁSA 2.1. A kereskedelem értéke Az 1480/2004/EK bizottsági rendelet[13] 8. cikke szerint a Ciprusi Török Kereskedelmi Kamara (a továbbiakban: CTKK) és a Ciprusi Köztársaság hatóságai havonta jelentést tettek azon áruk típusáról, mennyiségéről és értékéről, amelyekhez kísérőokmányokat állítottak ki. Mindkét jelentés beszámol azokról az árukról, amelyek a keleti támaszponti terület igazgatási szerveinek fennhatósága alá tartozó Pergamos és Strovilia átkelőhelyeken keresztül jutottak a kormány ellenőrzése alatt álló területekre. A CTKK szerint azon áruk összértéke, amelyekhez kísérőokmányt állítottak ki, 4 311 615 EUR-t tett ki (az előző évben: 4 835 528 EUR), míg a tényleges kereskedelemben részt vevő áruk összértéke 3 836 845 EUR volt (az előző évben: 4 196 465 EUR). Ezek az adatok azt mutatják, hogy 2012-hez képest tovább, 8,5 %-kal csökkent a zöld vonalon áthaladó kereskedelem. A 2013-as kereskedelem összértéke jelentősen elmarad a kereskedelem csúcsidőszakában (2009.5.1–2010.4.30.) tapasztalt 6 267 082 EUR összértéktől. A Ciprusi Köztársaság által benyújtott jelentések szerint a zöld vonalat ténylegesen átlépő áruk kereskedelmi összértéke 15,55 %-kal, azaz 3 411 593 EUR-ra csökkent. A visszaesés a következő termékek esetében volt jelentős: építőanyagok, alumínium- és PVC-termékek, fatermékek és bútorok, valamint zöldségek. Az érintettek a gazdasági válságot említik e visszaesés legfontosabb tényezőjeként. Az is említésre került, hogy számos gazdasági szereplő véleménye szerint a zöld vonalon keresztül bonyolított kereskedelemmel járó adminisztratív terhek nem állnak arányban az elérhető haszonnal. Noha nem tartozik a zöld vonalról szóló rendelet hatálya alá, a Ciprusi Kereskedelmi és Iparkamarától származó számadatok szerint a kormány ellenőrzése alatt álló területekről Ciprus északi részére irányuló kereskedelem mintegy 21 %-kal, a 2012. évi 1 014 067 EUR-ról 2013-ban 799 396 EUR-ra csökkent. A kormány ellenőrzése alatt álló területekről Ciprus északi részére irányuló kereskedelem az ellentétes irányú kereskedelem 23,4 %-át teszi ki (2012-ben 11,3 %). A ciprusi török közösség továbbra is olyan kereskedelmi rendszert alkalmaz, amely elvileg „tükrözi” a zöld vonalról szóló rendeletben foglalt korlátozásokat. Ezt a rendszert azonban nem mindig alkalmazzák következetesen, ami megnehezíti a fenntartható kereskedelmi kapcsolatok kialakítását. A ciprusi török érintettek nyíltan elismerték, hogy ennek fő oka a helyi vállalkozások védelme. 2.2. Árutípusok 2013-ban a kereskedelem legnagyobb részét a műanyag termékek tették ki; ezeket a friss hal, a nyers törmelékanyagok, valamint az építőanyagok és a kőtermékek követték[14]. Nőtt a műanyag termékek (palackok, kupakok és tárolóedények, táskák, dobozok, ládák) kereskedelmének értéke. Új termékeket is bevezettek, mint például a szentjánoskenyér, a galvanizált állványok, műanyag táskák fülei, ólomüveg, kukoricaszár, hulladékvas, vezetékek, dinamók, elektromos motorok, fémakasztók, valamint étkezési paprika és cayenne bors, de ezek csak nagyon korlátozott hatást gyakoroltak a kereskedelemre. A zöld vonalon áthaladó kereskedelem egésze szigeten belüli kereskedelem volt, és más uniós tagállamba vagy harmadik országba irányuló exportot nem regisztráltak. A kormány tényleges ellenenőrzésén kívüli területekről származó méz kereskedelme 2013 elején vált lehetővé, de azóta egyetlen szállítmány sem lépte át a zöld vonalat, mivel a teljes termelést felvette a helyi piac. 2.3. Szabálytalanságok A Ciprusi Köztársaság hatóságai 8, különböző zöldségeket érintő szabálytalanságról számoltak be. A szabálytalanságok a következők voltak: a) a mennyiség nagyobb volt a nyilatkozatban szereplőnél (4 eset), b) török termékekről volt szó (2 eset), valamint c) a termékeket nem jelentették be és nem rendelkeztek származási bizonyítvánnyal (2 eset). A Ciprusi Köztársaság hatóságai megsemmisítették a termékeket, illetve a kérdéses túlzott mennyiségeket, és pénzbírságot alkalmaztak. A jelentéstételi időszak alatt a Ciprusi Köztársaság egy konkrét, sárgarépákat érintő esetre hívta fel a Bizottság figyelmét. A Bizottság tájékoztatta erről a CTKK-t. A CTKK megvizsgálta az ügyet, és hat hónapra felfüggesztette a kereskedő zöld vonalon keresztül folytatott kereskedését. A Ciprusi Köztársaság a zöld vonalon keresztül forgalmazott friss hal eredetével és mennyiségével kapcsolatban is aggályait fejezte ki a Bizottság felé: többek közt olyan állítólagos esetekre utalt, amelyekben a kérdéses halat nem a Földközi-tengerből fogták ki. A Bizottság egyeztetett a kérdésről a CTKK-val, amely intézkedéseket tett annak további biztosítására, hogy a zöld vonalon keresztül folytatott kereskedelemben részt vevő friss hal kizárólag olyan hajókról érkezzen, amelyek szerepelnek a 2007/330/EK bizottsági határozatban[15] hivatkozott megfelelő hajók jegyzékében. 2.4. Az áruk mozgására vonatkozó akadályok és nehézségek A zöld vonalon áthaladó kereskedelem továbbra sem akadálymentes, amit a kereskedelem csökkenése is mutat. Amint az a korábbi jelentésekben is szerepelt, a kormány ellenőrzése alatt álló területekre belépő árukat és utasokat szállító ciprusi török haszongépjárművek problémáját még mindig nem sikerült megoldani. A Bizottság álláspontja szerint a ciprusi török haszongépjárművek forgalmának megkönnyítése hozzájárulna a ciprusi török közösség gazdasági fejlődéséhez. A tavalyi évben nem történt előrelépés. Egyelőre a 7,5 tonnát meghaladó súlyú ciprusi török haszongépjárművek csak akkor léphetik át a zöld vonalat, ha rendelkeznek a Ciprusi Köztársaság által kibocsátott, az uniós vívmányoknak teljes mértékben megfelelő okmányokkal. A Ciprusi Köztársaság hatóságai arról tájékoztatták a Bizottságot, hogy rendelkezéseket léptettek életbe annak érdekében, hogy a ciprusi törökök számára megkönnyítsék a hivatásos járművezetői engedélyekhez és a forgalmi engedélyekhez való hozzájutást. 2013 nyara óta a Bizottság kapcsolatban áll a Ciprusi Köztársaság hatóságaival és a ciprusi török érintettekkel is. Annak tükrében, hogy a 2003. évi csatlakozási okmány 10. jegyzőkönyve értelmében az uniós vívmányok alkalmazását felfüggesztették a kormány ellenőrzésén kívüli területeken, egy erre szolgáló mechanizmus megkönnyíthetné a ciprusi török haszongépjárművek zöld vonalon történő átlépését, és foglalkozhatna a biztonsági szempontokkal is. Ezek az erőfeszítések nem vezettek eredményre a jelentéstételi időszak végéig. A feldolgozott élelmiszerekkel kapcsolatos problémák 2013 folyamán sem oldódtak meg. A Ciprusi Köztársaság hatóságai az egészségügyi hatóságok által a Ciprus északi részén alkalmazott gyártási eljárásra vonatkozóan felvetett aggályok miatt nem engednek át feldolgozott élelmiszertermékeket. A Bizottság tájékoztatta a Ciprusi Köztársaság hatóságait, hogy a zöld vonalról szóló rendelet szerint nincsen alapja a rendeletben szereplőktől eltérő ellenőrzések végrehajtásának, különösen az olyan helyszíni ellenőrzések tekintetében, amelyek a gyártási folyamat uniós szabályoknak való megfelelését értékelik. A termékekből való mintavétel további elemzés céljából lehetséges, ám a hatóságok nem tilthatják meg az összes feldolgozott élelmiszertermék zöld vonalon történő áthaldását. A feldolgozott élelmiszertermékek áthaladásának engedélyezése mostanáig még nem történt meg. 2013 nyara óta a Bizottság a haszongépjárművek tekintetében jóváhagyottakhoz hasonló erőfeszítéseket tett egy olyan mechanizmus kialakítására, amely megkönnyítené a feldolgozott élelmiszertermékek átlépését és foglalkozhatna a biztonsági szempontokkal is. Az egyeztetések nem vezettek eredményre a jelentéstételi időszak végéig. Az előző évekhez hasonlóan a ciprusi török kereskedők továbbra is arról számoltak be, hogy amikor termékeiket a kormány ellenőrzése alatt álló területek üzleteinek polcaira szeretnék eljuttatni, illetve ha e területeken áruikat és szolgáltatásaikat kívánják reklámozni, nehézségekkel szembesülnek, ami akadályozza a kereskedelmet. E nehézségek valószínűleg azt tükrözik, hogy a ciprusi görögök széles köre vonakodik ciprusi török termékeket vásárolni.. Ezenfelül megemlítették, hogy mindkét közösség kereskedői sok adminisztratív problémával szembesülnek, amikor a másik közösséggel szeretnének üzleti kapcsolatba lépni. Lehetővé kell tenni, hogy mindkét oldal gazdasági szereplői szabadon, üzleti igényeik alapján alakíthassanak ki kereskedelmi kapcsolatokat. 2.5. Árucsempészet Továbbra is elterjedt az árucsempészet, amely a zöld vonal földrajzi sajátosságait tükrözi. A zöld vonal mentén a szezonális problémák – különösen pl. vadak/vadmadarak vagy petárdák a kormány ellenőrzése alatt álló területre (a keleti támaszponti területen keresztül is) történő szállításának – kezelése érdekében ellenőrzési műveleteket folytatnak. 2013 folyamán a Ciprusi Köztársaság 2 873 alkalommal foglalt le termékeket (az előző évben: 1 305 alkalommal). 2013-ban jelentős mértékben nőtt a Ciprusi Köztársaság által lefoglalt cigaretta és cigarettasodrásra szánt dohánytermék mennyisége: 175 340 cigaretta és 300 704 gramm cigarettasodrásra szánt dohánytermék (az előző évben: 48 939 cigaretta és 49 380 gramm cigarettasodrásra szánt dohánytermék). A jelentések szerint a legtöbb ilyen esetben kis mennyiségek csempészetéről volt szó. A többi lefoglalt termék esetében főként a szellemitulajdon-jogokat megsértő termékekről, illetve állati és tejtermékekről van szó. A kerületi bíróságnál nem folytattak büntetőeljárást árucsempészet miatt. A bejelentett esetek nagy részében pénzbírságot róttak ki. A keleti támaszponti terület módosította a vámügyi rendelkezéseket annak érdekében, hogy tisztviselőinek hatásköre legyen az olyan járművek megállítására és átkutatására, amelyeket azzal gyanúsítanak, hogy a zöld vonalon keresztül vezető, nem hivatalos útvonalakat használnak. A rendelkezésre álló személyi állomány bővülésével együtt ez azt eredményezte, hogy több csempészett árut azonosítottak. 2013-ban 351 árulefoglalás történt (az előző évben: 217). Ami az ütközőzónában található Pyla falu ciprusi török lakosságának hagyományos ellátását illeti (a zöld vonalról szóló rendelet 4. cikkének (10) bekezdése), az építőanyag, hal, cigaretta stb. mennyiségét a keleti támaszponti terület igazgatási szervei ellenőrzik és tartják nyilván. A keleti támaszponti terület új értékeket rögzített a Pyla falu ciprusi török lakosságának hagyományos ellátására szánt cigaretta és cigarettasodrásra szánt dohánytermék mennyisége tekintetében. 2.6. A kereskedelem megkönnyítése A Bizottság továbbra is igyekszik elősegíteni a zöld vonalon keresztüli kereskedelmet. Az első, nem közvetlenül minősített vetőmagról növesztett burgonyaszállítmány kereskedelmére 2013 elején került sor[16]. A CTKK továbbra is közérdeknek tekinti a kereskedelmi tilalom feloldását valamennyi élő állatra és állati termékre vonatkozóan, amennyiben ezek a termékek megfelelnek az uniós szabályoknak és rendeleteknek. Az arra irányuló próbálkozás, hogy engedélyezzék a tejsavó kereskedelmét, hogy abból biogázt állítsanak elő a kormány ellenőrzése alatt álló területeken, nem valósult meg, mivel a meglévő létesítményekben a biogázzá alakítás folyamán végrehajtandó intézkedések természete megvalósíthatatlanná és gazdaságilag megalapozatlanná tette volna a műveletet. A Bizottság jelenleg vizsgálja a tenyésztett hal kereskedelmének engedélyezésére irányuló kérést. A Ciprusi Köztársaság ismételten jelezte, hogy hajlandó megvizsgálni annak lehetőségét, hogy kibővítse a kormány által ellenőrzött területekre átszállítható termékek listáját. Szeptemberben az UNDP támogatásával a szigeten kívüli ötletbörzére került sor Máltán, melyen 60 prominens ciprusi civil, üzleti és politikai vezető vett részt. A háromnapos eseményen konszenzus született arról, hogy új lehetőségeket kell teremteni a közösségközi üzleti együttműködéshez a megegyezés előnyeinek demonstrálása érdekében. 2.7. A Ciprusi Köztársaság kormányának tényleges ellenőrzésén kívül eső területeken való áthaladást követően a tényleges ellenőrzés alatt álló területekre visszavitt uniós áruk. A Ciprusi Köztársaság hatóságainak jelentése szerint 5 091 árucikket vittek vissza a kormány által ellenőrzött területekre azt követően, hogy azok áthaladtak a kormány ellenőrzésén kívül eső területeken. Említésre került, hogy e mozgás legnagyobb része a Kato Pyrgos-Karavostasi és az Astromeritis-Zhodia átkelőhelyeken keresztül történik. Néhány esetben az állat-egészségügyi szolgálat beavatkozására volt szükség, mielőtt engedélyezték az áruk visszavitelét. 3. KÖVETKEZTETÉSEK A korábbi jelentések megállapításaihoz hasonlóan a Ciprusi Köztársaság és a keleti támaszponti terület hatóságai által a zöld vonal engedélyezett átkelőhelyein végzett ellenőrzések és az itt tett erőfeszítések a költségvetési nehézségek ellenére kielégítőek. A harmadik országok állampolgárai által végrehajtott illegális átkelések továbbra is aggályos kérdésnek számítanak, és a Bizottság úgy ítéli meg, hogy az illegális migráció és a csempészet visszaszorításához jelentősen hozzájárulna, ha a Ciprusi Köztársaság és a keleti támaszponti terület igazgatási szervei tovább erősítenék a határvonal általuk ellátott felügyeletét az átkelőhelyek közötti szakaszokon. A Bizottság továbbá felkéri a keleti támaszponti terület igazgatási szerveit, hogy találjanak tartós megoldást a „nem engedélyezett” átkelőhelyek problémájára. A Bizottság megjegyezte, hogy néhány incidensre került sor az átkelőhelyeken 2013 elején. A Bizottság továbbra is úgy véli, hogy kiemelkedően fontos az átkelőhelyeken megkövetelt előírások stabilitása és kiszámíthatósága, és továbbiakban is felveti majd ezt a kérdést a Ciprusi Köztársaság illetékes hatóságaival folytatott együttműködés során. 2013-ban jelentősen, és immár sorozatban ötödik alkalommal csökkent a zöld vonalon keresztül bonyolított kereskedelem értéke, amióta 2004-ben hatályba lépett a zöld vonalról szóló rendelet (a Ciprusi Köztársaság által szolgáltatott adatok szerint 15,55 %-kal, 4 040 018 EUR-ról 3 411 593 EUR-ra), ami nagy mértékben a gazdasági visszaesésnek köszönhető. A kereskedelem legnagyobb részét a műanyag termékek tették ki; ezeket a friss hal, a nyers törmelékanyagok, valamint az építőanyagok és a kőtermékek követték. A zöld vonalon keresztül bonyolított kereskedelem mértéke összességében továbbra is alacsony, részben maga a rendelet korlátozott alkalmazási köre következtében. A jelentéstételi időszakban a kereskedelmet továbbra is akadályok hátráltatták. A ciprusi török haszongépjárművek – különösen a 7,5 tonnát meghaladó súlyú teherautók és az autóbuszok – csak akkor közlekedhetnek szabadon az egész szigeten, ha a kormány ellenőrzése alatt álló területeken beszerezték az uniós vívmányoknak megfelelő gépjármű-vezetői és forgalmi engedélyeket. A Bizottság szolgálatai felvették a kapcsolatot a Ciprusi Köztársaság érintett szerveivel és más érintettekkel annak érdekében, hogy olyan működő megoldást találjanak erre a problémára, ami megkönnyíti a ciprusi török haszongépjárművek zöld vonalon keresztül történő mozgását, és közben a biztonsági szempontokat is figyelembe veszi. A jelentéstételi időszak végéig azonban nem sikerült eredményt elérni sem ebben a kérdésben, sem a feldolgozott élelmiszerek tekintetében. Szabályozták az áruk mozgását a következő útvonalon: a kormány ellenőrzése alá tartozó területekről Limnitis átkelőhelyen keresztül Ciprus északi részére és vissza a kormány ellenőrzése alá tartozó területekre. Összességében a zöld vonalról szóló rendelet továbbra is megfelelő alapot biztosít a Ciprusi Köztársaság kormányának ellenőrzése alatt álló területek vonatkozásában a személyek és áruk be- és kilépésének lehetővé tételére. Bár az átlépések számának növekedése kedvező fejlemény, a Bizottságot továbbra is aggasztja a kereskedelem volumenének visszaesése, ami a gazdasági válsággal függ össze. Nincs bizonyíték arra, hogy nőtt volna a két közösség közötti kölcsönös gazdasági függőség. Mindezekkel együtt a Bizottság a Ciprusi Köztársasággal és a keleti támaszponti területtel folytatott hatékony együttműködésre támaszkodik a 866/2004/EK tanácsi rendelet hatékony végrehajtása érdekében. A Bizottság továbbra is figyelemmel kíséri a rendelet végrehajtását. [1] HL L 161., 2004.4.30., 128. o. A legutóbb a 2013. júliusi 685/2013/EU tanácsi rendelettel (HL L 196., 2013.7.19., 1. o.) módosított rendelet, közismert nevén: a zöld vonalról szóló rendelet. [2] Lásd a zöld vonalról szóló rendelet (3) preambulumbekezdését. [3] A Tanács 2013. július 15-i 685/2013/EU rendelete; HL L 196., 2013.7.19., 1. o. [4] A Ciprusi Köztársaság hatóságai nem tartják nyilván a ciprusi görögök visszatérését a kormány ellenőrzése alatt álló területekre, illetve a ciprusi törökök visszatérését Ciprus északi részére. [5] A zöld vonalról szóló rendelet e forgalom vonatkozásában nem tartalmaz jelentéstételi kötelezettséget. [6] Az adatok nem tartalmazzák azon személyeket, akiknek tilos a zöld vonalon történő áthaladás, mivel a Ciprusi Köztársaság ezekről nem vezet hivatalos statisztikát. A CYPOL becslései szerint azonban 2013-ban körülbelül 2 000 személytől tagadták meg a kormány ellenőrzése alatt álló területekre történő belépést. [7] Szíriából 485-ét, Törökországból 473-ét, Türkmenisztánból 82-ét, Irakból 66-ét, Grúziából 30-ét. [8] Törökországba 229-et, Moldovába 61-et, Szíriába 47-et, Iránba 21-et, Nigériába 8-at. [9] Az ENSZ-főtitkár 2013. december 30-i jelentése az ENSZ Cipruson folytatott műveleteiről. [10] Törökországból 716 fő, az Amerikai Egyesült Államokból 55 fő, Iránból 42 fő, Oroszországból 39 fő, Ausztráliából 25 fő. [11] Vietnámból 9 fő, Egyiptomból 6 fő, Szomáliából 3 fő, Moldovából 3 fő, Indiából 3 fő, a Fülöp-szigetekről 3 fő, Grúziából 2 fő, Szíriából 2 fő, a Comore-szigetekről 2 fő, Ukrajnából 1 fő, Oroszországból 1 fő, Srí Lankáról 1 fő, Szudánból 1 fő. [12] HL L 236., 2003.9.23., 940. o. [13] A Bizottság 2004. augusztus 10-i 1480/2004/EK rendelete (HL L 272., 2004.8.20., 3. o.). [14] IV. melléklet. [15] A Bizottság 2007. május 4-i 2007/330/EK rendelete (HL L 123., 2007.5.12., 30. o.). [16] A Bizottság 2011-ben megszüntette az arra vonatkozó kötelezettséget, hogy a zöld vonalon keresztül forgalmazott burgonyát közvetlenül minősített vetőburgonyából kell termeszteni.